Ago Lilleorg

Lapsepõlv ja kooliaastad

Ago Lilleorg kasvas üles metodisti kiriku taustaga kristlikus kodus Juhani ja Maia esimese lapsena. Pärast teda sündis perre kolm tütart. Juhan ja Maia Lilleorg abiellusid 1968. aastal ning osalesid Eesti Metodisti Kiriku Tallinna koguduse tegevuses. Juhan on elukutselt maaler ja Maia veetis aastaid lastega kodus, olles elukutselt aga raamatupidaja.
Ago käis pühapäevakoolis Eesti Metodisti Kiriku Tallinna koguduses. Pühapäevakooli õpetajaks oli hilisem Eesti Metodisti Kiriku superintendendi abikaasa Urve Pärnamets. Pühapäevakooli tunnid avaldasid lapse vaimulikule kujunemisele sügavat mõju, kus räägiti piiblilugusid, joonistati ja kirjutati Piibli teemadel. Samuti ei olnud vähe oluline laste ühine palvetamine iga pühapäevakooli tunni alguses, kus iga laps pidi häälega palvetama.
Ka Ago Lilleorg on saanud nime just Piiblist, mille tema isa valis Õpetussõnade raamatu ühe autori järgi, kelleks on Agur. Selliselt on uudishimu asjade mõistmise järele iseloomustanud Agot kogu tema elu. Juba lapsepõlves tahtis ta mõista, mismoodi ja miks asjad on nii nagu nad on. Ago jaoks oli tavaline esitada kogu aeg küsimusi, näiteks „Miks tuleb suits korstnast välja?“
Lapsepõlv möödus Tallinnas Uue Maailma piirkonnas. Ago Lilleorg läks õppima Tallinna 20. Keskkooli (praegune Tallinna Ühisgümnaasium). Pärast 8. klassi lõpetamist (1985) õppis ta Keila 1. Keskkoolis, mida ta ei lõpetanud. Keskhariduse sai Tallinna 1. Õhtukeskkoolist 1989. aastal.

Vaimulik pöördumine

Ago Lilleorg kasvas kristlikus kodus, kuid see ei teinud temast kristlast. Isikliku pöördumise elas Lilleorg läbi 1991. aastal Saue Vabakirikus väliseesti EELK õpetaja Helmut Rüdmiku kuulutuse mõjul. Ago Lilleorg sai ristitud Eesti Kristliku Kiriku (praegu Eesti Kristlik Nelipühi Kirik) pastori Märt Vähi poolt 13. oktoobril 1992. Ristimine toimus endise EKP Keskkomitee peahoones (praegu Eesti Vabariigi Välisministeerium) Islandi väljakul. 
Lilleorg osales Eesti Kristliku Kiriku korraldatud kristlikul suveseminaril 1992. aastal. See kestis 1,5 kuud ning pärast seda, septembris 1992, asus õppima vastavatud Eesti Kristliku Kiriku Piiblikooli Sakus. Mõne kuu pärast kolis kool Suurupisse, endisse Nõukogude armee allveelaevade juhtimise baasi. Piiblikooli lõpetas Lilleorg koos 24 õpilasega 5. juunil 1993.

Vaimuliku teenimistöö aastad

Ago Lilleorg ordineeriti pastoriks 6. juunil 1993 Allan Lauri poolt Eesti Kristliku Kiriku Tallinna koguduses. Agost sai üks koguduse pastoreid vanempastor Allan Lauri kõrval. 
1994. aastal kutsuti ta Eesti Kaitseväkke ning asus teenima Tapa Lennuväe- ja Haldusvalvekompaniis 30. septembril 1994. Ajateenistuse jooksul asus ümber Tallinna 1995. aasta jaanuaris ajateenija-kaplani ametikohale. Kuigi ametlikult kaplani kohta polnud loodud, siis tolleaegne üksuse ülem Urmas Roosimägi võimaldas asuda tegema kaplanitööd – pidada loenguid eetikast ja moraalist, võtta vastu sõdureid ja ohvitsere hingehoidlikule vestlusele. Kõik see põhjustas Agos huvi kaplanikutse vastu ning 31. augustil 1995 asus Lilleorg esimese üksuse kaplanina Eesti kaitseväes teenima Tartu Üksik-Jalaväekompaniis, kus ta teenis kuni 2001. aastani. Kaitseväe Ühendatud Õppeasutustes teenis Ago Lilleorg kaplanina kuni 2004. aasta 1. septembrini, mil ta arvati tema avalduse alusel reservi.
Eesti Kristliku Nelipühi Kiriku Tallinna kogudus kutsus Ago Lilleoru vanempastoriks pärast senise vanempastori Allan Lauri raske haiguse teatavaks saamist 2004. suvel. Lilleorg õnnistati koguduse vanempastoriks 15. augustil 2004. Pärast Allan Lauri igavikku lahkumist valis Eesti Kristlik Nelipühi Kiriku (EKNK) Juhtide Nõukogu Ago Lilleoru piiskopiks. Tema piiskopiks pühitsemine toimus 15. aprillil 2005, kus ta teenis kirikujuhina kuni 12. märtsini 2016. Lilleoru kiriku juhtimise ajal kolis Eesti Kristliku Nelipühi keskus ja Tallinna kogudus (praegu Toompea kogudus) Toompeale, ostes ära vana Harjuoru võimla.

Teoloogiaõpingud

Kõrgem Usuteaduslik Seminar, usuteaduse diplomiõpe 1995–1999. Diplomitöö teema: „Õiglase ja ebaõiglase sõja arusaam üld- ja kirikuajaloos läbi õhtumaise kristliku mõtlemise.“ Juhendaja Andres Saumets
Tartu Ülikooli usuteaduskond, usuteaduse bakalaureus (baccalaureus artium) 2000. „Õiglase ja ebaõiglase sõja arusaam kirikuajaloos.“ Juhendaja Andres Saumets
Tartu Ülikooli usuteaduskond, usuteaduse magister (magister theologiae) 2000–2003. Magistritöö teema: „Sõjaeetika teooriate võrdlus kristlikust perspektiivist“ Juhendaja Jaanus Noormägi
Tartu Ülikooli usuteaduskond, doktoriõpingud alates 2017. aastast. Juhendaja Kaido Soom

Uute koguduste rajamine

2012. aastal kujundas Ago visiooni ehitada ja rajada eluandvaid kogudusi ja usukogukondi üle kogu Eestimaa. Sellest sai alguse uus koguduse rajamise laine EKNK-s, mille tulemusena on rajatud 6 uut kogudust. Nähes vajadust treenida uusi koguduste juhte, koguduse rajajaid ja kaastöölisi, rajas Ago Lilleorg koos Rodney Corcorani (Kanada) ja Simon Grafiga (Taani) NextStep Piiblikooli. NexstStep Piiblikool tegutseb SA EKNK Õppekeskuse juures. NextStep Piiblikooli juures tegutseb üheaastane piiblikool, õhtukool ning suveseminar.

Perekond

Ago Lilleorg abiellus 4. veebruaril 1994 Maire Lilleoruga (neiupõlvenimi Metsis). Peres kasvab tütar Merje Mia. Nad elavad Tallinnas.